1/2006. (II. 2.) FMM rendelet
a rendezett munkaügyi kapcsolatok feltételeinek igazolására alkalmas iratokról
Az államháztartásról szóló 1992. évi XXXVIII. törvény 124. §-ának (8) bekezdésében foglalt felhatalmazás alapján a rendezett munkaügyi kapcsolatok feltételeinek igazolására alkalmas iratok köréről a következőket rendelem el:
1. § E rendelet szabályait kell alkalmazni
a) a Munka Törvénykönyvéről szóló 1992. évi XXII. törvény (a továbbiakban: Mt.),
b) a közalkalmazottak jogállásáról szóló 1992. évi XXXIII. törvény,
c) a köztisztviselők jogállásáról szóló 1992. évi XXIII. törvény,
d) a Magyar Honvédség hivatásos és szerződéses állományú katonáinak jogállásáról szóló 2001. évi XCV. törvény,
e) a fegyveres szervek hivatásos állományú tagjainak szolgálati viszonyáról szóló 1996. évi XLIII. törvény,
f) a bírák jogállásáról és javadalmazásáról szóló 1997. évi LXVII. törvény,
g) az ügyészségi szolgálati viszonyról és az ügyészségi adatkezelésről szóló 1994. évi LXXX. törvény,
h) az igazságügyi alkalmazottak szolgálati jogviszonyáról szóló 1997. évi LXVIII. törvény
hatálya alá tartozó munkáltatóra (a továbbiakban: munkáltató), valamint
i) a támogatást nyújtóra
a külön jogszabályban meghatározott, a központi költségvetésből és az elkülönített állami pénzalapokból nyújtható állami támogatás igénylésével kapcsolatos eljárás és az állami támogatásra vonatkozó jogosultság megállapítása során.
2. § (1) A rendezett munkaügyi kapcsolatoknak az államháztartásról szóló 1992. évi XXXVIII. törvényben (a továbbiakban: Áht.) meghatározott feltételei megállapítása alapjául a következő iratok szolgálnak:
a) az Országos Munkabiztonsági és Munkaügyi Főfelügyelőség (a továbbiakban: OMMF) által
aa) a munkaügyi ellenőrzésről szóló 1996. évi LXXV. törvény (a továbbiakban: Met.) 8/C. §-ának (4) bekezdése alapján nyilvánosságra hozott adatok,
ab) az Áht. 15. §-a (5) bekezdése szerinti esetben a munkáltató kérelmére kiállított hatósági bizonyítvány;
b) az Áht. 15. § (9) bekezdése a) pontjának aa) alpontjában meghatározott feltétel tekintetében az Egyenlő Bánásmód Hatóság (a továbbiakban: EBH) nyilvántartásából az egyenlő bánásmódról és az esélyegyenlőség előmozdításáról szóló 2003. évi CXXV. törvény (a továbbiakban: Ebt.) 17/A. §-ának (4) bekezdése alapján nyilvánosságra hozott adatok;
c) az Áht. 15. §-a (9) bekezdésének b) és c) pontjában meghatározott feltételek tekintetében a munkáltató nyilatkozata.
(2) A munkáltató a támogatás igénylésével egyidejűleg büntetőjogi felelőssége tudatában arról is nyilatkozik, hogy vele szemben a rendezett munkaügyi kapcsolatoknak az Áht. 15. §-ának (7) bekezdésében meghatározott általános, valamint az Áht. 15. §-a (9) bekezdésének a) pontjában meghatározott különös feltételei teljesülnek, azok hiánya nem jelenti a támogatás nyújtásának akadályát.
(3) A munkáltató az (1) bekezdés c) pontjában meghatározott nyilatkozata egy példányát annak megtételétől számított nyolc napon belül eljuttatja a nála működő szakszervezet, illetve az üzemi tanács (üzemi megbízott) részére. A nyilatkozat átvételéről - amennyiben az nem postai könyvelt küldeményként kerül megküldésre - a szakszervezet, illetve az üzemi tanács (üzemi megbízott) elismervényt ad át a munkáltatónak.
(4) Az (1) bekezdés a) pontjában foglalt irat helyett a rendezett munkaügyi kapcsolatok megállapításának alapjául
a) a polgári nemzetbiztonsági szolgálatok esetében a Miniszterelnöki Hivatal,
b) a honvédelmi ágazathoz külön jogszabály alapján tartozó munkáltató esetében a Honvédelmi Minisztérium,
c) büntetés-végrehajtási szervezet esetében az Igazságügyi és Rendészeti Minisztérium,
d) az igazságügyi és rendészeti miniszter irányítása alá tartozó fegyveres és rendvédelmi szervek esetében az Igazságügyi és Rendészeti Minisztérium
által kiállított igazolás szolgál.
2/A. § (1) Pályázati úton nyújtott támogatások esetében
a) a támogatást nyújtó,
b) - olyan támogatási eljárásban, amelynek lebonyolításában jogszabály felhatalmazása vagy megbízás alapján más szervezet működik közre - a pályázati eljárás lebonyolításában közreműködő szerv
a támogatási szerződés megkötését megelőzően a 2. § (1) bekezdésében meghatározott iratok alapján ellenőrzi azt, hogy a pályázó munkáltató vonatkozásában teljesülnek-e a rendezett munkaügyi kapcsolatok Áht.-ben meghatározott követelményei.
(2) A közigazgatási hatósági eljárás és szolgáltatás általános szabályairól szóló 2004. évi CXL. törvény hatálya alá tartozó eljárásban megállapított támogatások esetében az eljárás lefolytatására illetékes támogatást nyújtó szerv, illetve - olyan támogatási eljárásban, amelynek lebonyolításában jogszabály felhatalmazása vagy megbízás alapján más szervezet működik közre - a pályázati eljárás lebonyolításában közreműködő szerv a 2. § (1) bekezdésében meghatározott iratok alapján a támogatásról szóló határozat meghozatalát, illetőleg a hatósági szerződés megkötését megelőzően ellenőrzi azt, hogy teljesülnek-e a támogatást igénylő munkáltató vonatkozásában a rendezett munkaügyi kapcsolatok Áht.-ben meghatározott követelményei.
(3) Az Áht. 15. §-a (5) bekezdésében meghatározott esetben a munkáltató által előterjesztett hatósági bizonyítvány kiállítása iránti kérelemben fel kell tüntetni
a) a munkáltató nevét, székhelyét, adószámát, adószámmal nem rendelkező munkáltató esetében nevét, székhelyét és adóazonosító jelét,
b) azt, hogy a munkáltató a hatósági bizonyítvány kiállítását a korábban lefolytatott munkaügyi ellenőrzés során megállapított jogsértő helyzet megszüntetésének igazolása céljából az Áht. 15. §-a (5) bekezdésének d) pontja alapján kéri,
c) a munkáltató nyilatkozatát arról, hogy az Mt. 75/A. §-a szerinti jogsértést megállapító jogerős és végrehajtható közigazgatási határozat kézhezvételétől számított egy hónapon belül a jogsértő állapotot megszüntette.
(4) A (3) bekezdésében foglaltakról kiállított hatósági bizonyítvány tartalmazza
a) a munkáltató nevét, székhelyét, adószámát, adószámmal nem rendelkező munkáltató esetében nevét, székhelyét és adóazonosító jelét,
b) azt, hogy a hatósági bizonyítvány kiállítására a munkáltató kérelmére, az Áht. 15. §-a (5) bekezdésének d) pontjában szereplő körülmény igazolása céljából került sor,
c) a korábbi jogsértést megállapító határozat számát, keltét, jogerőre emelkedésének napját,
d) azt, hogy a hatósági bizonyítvány mely szerv előtt történő felhasználás céljából került kiállításra,
e) a hatósági bizonyítvány kiállításának alapjául szolgáló hatósági ellenőrzés elvégzésének időpontját.
2/B. § (1) A támogatást nyújtó szerv minden egyes támogatási eljárásban írásban köteles dokumentálni, hogy a Met. 8/C. §-ának (4) bekezdése, valamint az Ebt. 17/A. §-ának (4) bekezdése szerint nyilvánosságra hozott adatok alapján ellenőrizte, hogy a támogatás igénylője megfelel a rendezett munkaügyi kapcsolatok jogszabályban meghatározott feltételeinek.
(2) Az írásbeli dokumentáció tartalmazza az OMMF, illetve az EBH honlapján szereplő adatok közül a támogatás iránti kérelmet benyújtó munkáltatóra vonatkozóan kinyomtatott adatokat. Amennyiben az adatok kinyomtatására bármilyen - különösen technikai - okból nincs lehetőség, a dokumentációnak tartalmaznia kell a támogatási ügyet döntésre előkészítő ügyintéző hivatalos feljegyzését a támogatás igénylőjére vonatkozóan a nyilvántartásban szereplő adatokról, a nyilvántartásba való betekintés időpontjáról és arról, hogy a támogatás igénylőjére vonatkozó adatok kinyomtatására nem volt lehetőség. A feljegyzést az ügyintéző aláírásával látja el.
Záró rendelkezések
3. § E rendelet a kihirdetését követő harmadik napon lép hatályba.